作者：晁端礼
词牌/韵律：望海潮

paragraphs: 高阳方面，河间都会，三关地最称雄。
粉堞万层，金城百雉，楼横一带长虹。
烟素敛晴空。
正望迷平野，目断飞鸿。
易水风烟，范阳山色有无中。
安边暂倚元戎。
看纶巾对酒，羽扇摇风。
金勒少年，吴钩壮士，宁论卫霍前功。
乃眷在清衷。
恐凤池虚久，归去匆匆。
幸有佳人锦瑟，玉笋且轻拢。